NÁRODNÁ  RADA  SLOVENSKEJ  REPUBLIKY
III. volebné obdobie

N á v r h

Ústavný zákon

z................2006,

o zriadení  a činnosti výboru Národnej rady Slovenskej republiky na preskúmavanie rozhodnutí  Národného bezpečnostného úradu  

 Národná rada Slovenskej republiky sa uzniesla na tomto ústavnom zákone:

Čl. 1
Predmet úpravy

 Tento ústavný zákon ustanovuje zriadenie, zloženie, rokovanie, rozsah činnosti a postup výboru  Národnej rady Slovenskej republiky na preskúmavanie rozhodnutí  Národného bezpečnostného úradu (ďalej len „výbor“).
   
Čl. 2
Zriadenie výboru

      (1) Výbor tvorí 11 poslancov Národnej rady Slovenskej republiky (ďalej len „národná rada“) vrátane predsedu, ktorých volí národná rada na základe pomerného zastúpenia podľa počtu poslancov politických strán alebo politických hnutí zvolených v parlamentných voľbách. Predsedu počas jeho neprítomnosti zastupuje podpredseda, ktorého na prvom zasadnutí zvolia členovia výboru. 

 (2)  Schôdze výboru zvoláva a vedie predseda. Výbor je schopný uznášať sa, ak je prítomná nadpolovičná väčšina jeho členov. Rokovanie výboru je neverejné, zúčastňujú sa na ňom členovia výboru a ďalšie osoby len so súhlasom výboru. Pri rokovaní postupuje podľa svojho rokovacieho poriadku. 

 (3)  Výkon funkcie člena výboru sa skončí

 a) uplynutím funkčného obdobia poslanca  národnej rady,
 b) vzdaním sa  funkcie člena výboru, 
 c) ukončením členstva v poslaneckom klube tej politickej strany alebo politického hnutia, za ktoré bol zvolený do národnej rady,
 d) odvolaním alebo
 e) smrťou.
      (4) 	Výkon funkcie člena výboru podľa odseku 3 písm. b) a c)  zaniká doručením písomného oznámenia  predsedovi  národnej  rady. 

      (5)  Národná rada odvolá člena výboru, ak nevykonáva  svoju funkciu  dlhšie  ako  tri po  sebe nasledujúce kalendárne mesiace.

      (6) Členovia   výboru sú   povinní  zachovávať   mlčanlivosť o skutočnostiach,  o  ktorých  sa   dozvedeli  pri  výkone  svojej funkcie.  Povinnosť  zachovávať  mlčanlivosť  trvá  aj po skončení výkonu funkcie.
Čl. 3
Rozsah činnosti výboru

Výbor preskúmava rozhodnutia Národného bezpečnostného úradu (ďalej len „úrad“)   vydané podľa osobitného zákona.

Čl. 4
Postup výboru pri preskúmávaní rozhodnutí

(1) Konanie výboru sa začína doručením odvolania, stanoviska k podanému odvolaniu a ostatného  spisového materiálu,  ktorý sa týka napadnutého rozhodnutia.

(2) Výbor rozhodne vo veci do 60 dní odo dňa začatia konania. Ak sú na to dôvody, výbor napadnuté rozhodnutie zruší a vec vráti úradu na nové rozhodnutie; inak odvolanie zamietne. Rozhodnutie výboru obsahuje výrok, v ktorom sa uvedú dôvody, ktoré boli podkladom na rozhodnutie, odôvodnenie a poučenie o opravnom prostriedku.

(3) Výbor rozhoduje hlasovaním. Na prijatie rozhodnutia je potrebný súhlas nadpolovičnej väčšiny prítomných členov. Rozhodnutia  výboru podpisuje predseda  výboru  a  v  jeho neprítomnosti podpredseda výboru. Rozhodnutie výboru sa navrhovanej osobe doručí do vlastných rúk.

Čl. 5

       Rozhodnutie výboru je preskúmateľné súdom. Na preskúmanie rozhodnutia je príslušný Najvyšší súd Slovenskej republiky.

Čl. 6
Spoločné a prechodné ustanovenia

        (1) Na rokovanie výboru sa ustanovenia osobitného zákona  o rokovaní národnej rady a jej výborov  vzťahujú primerane. 

(2) Na konanie o preskúmávaní rozhodnutí úradu sa nevzťahujú ustanovenia osobitného zákona o správnom konaní.

(3) Konanie o preskúmaniach rozhodnutí úradu začatých podľa osobitného zákona sa dokončí podľa tohto ústavného zákona. 

Čl. 7

       Tento ústavný zákon nadobúda účinnosť dňom vyhlásenia.